Iltalehden tietojen mukaan tutkintapyyntö koskee muun muassa paljon esillä olleita Tuija Nurmea, Suvi Lindéniä ja Tanja Karpelaa.

Kuukausi sitten Sauli Niinistö kommentoi sopeutumiseläke-kohua Iltalehdelle.

Tuija Nurmi omistaa 40 prosenttia Oy Nurmi & Sonsista. Yhtiön liikevaihto oli vuonna 2016 peräti 303 000 euroa. Nurmi laskuttaa lääkärinpalkkionsa yhtiön kautta. KARI PEKONEN

Iltalehden tietojen mukaan muun muassa Tuija Nurmesta (kok), Suvi Lindénistä (kok) ja Tanja Karpelasta (kesk) tehty tutkintapyyntö liittyy sopeutumiseläkkeen nostamiseen ja yrittäjän eläkelain (YEL) mukaisiin vakuutusmaksuihin.

Tutkintapyynnön on tehnyt yksityishenkilö. Se on tehty eilen torstaina. Iltalehti on saanut asiasta vahvistuksen.

Nurmi (59), Lindén (55) ja Karpela (47) ovat nostaneet kansanedustajien tilapäiseksi työttömyysturvaksi tarkoitettua sopeutumiseläkettä yhtäjaksoisesti vuodesta 2011. He kaikki ovat toimineet samaan aikaan yrittäjinä.

Nurmen yritys Oy Nurmi & Sons on perustettu vuonna 2011, Lindénin yritys Pearlcon Oy ja Karpelan yritys KaEr Oy vuonna 2010. Oy Nurmi & Sonsin liikevaihto oli vuonna 2016 peräti 303 000 euroa, Pearlcon Oy:n 53 000 euroa ja KaEr Oy:n 75 000 euroa.

Alivakuuttaminen tyypillistä lääkäreille

Iltalehden tietojen mukaan poliisia pyydetään selvittämään, ovatko Nurmi, Lindén, Karpela ja pari muuta ex-kansanedustajaa hankkineet lakisääteisen YEL-vakuutuksen, ja ovatko he ilmoittaneet työpanoksensa arvon totuudenmukaisesti eläkeyhtiöille.

Kyse olisi jälkimmäisessä tapauksessa niin sanotusta alivakuuttamisesta, joka on yleistä muun muassa yrittäjinä toimivien lääkäreiden keskuudessa. Nurmi toimii yleislääkärinä Terveystalossa ja laskuttaa palkkionsa perheyrityksensä kautta.

Iltalehden tietojen mukaan Nurmesta, Lindénistä, Karpelasta ja muista tutkintapyynnössä nimetyistä ex-kansanedustajista on tehty lisäksi ilmianto Eläketurvakeskukseen (ETK), jonka lakisääteinen tehtävä on valvoa, että yrittäjät ottavat itselleen vakuutuksen.

Nurmi ja Lindén toimivat kansanedustajana vuosina 1995-2011. Karpela toimi kansanedustajana vuosina 1999-2011. Ministerinä kahteen eri otteeseen toimineen Lindénin sopeutumiseläke on kolmikosta ylivoimaisesti suurin, noin 5 800 euroa kuukaudessa.

Keskustan entinen kansanedustaja ja ministeri Tanja Karpela on nostanut sopeutumiseläkettä yhtäjaksoisesti vuodesta 2011. Karpela omistaa KaEr Oy:n yhdessä miehensä Janne Erjolan kanssa. JENNI GÄSTGIVAR

Kahteen eri otteeseen ministerinä toimineen Suvi Lindénin sopeutumiseläke on noin 5 800 euroa kuukaudessa. JARNO JUUTI

Yrittäjätulo leikkaa sopeutumiseläkettä

YEL-vakuutus on pakollinen, jos yritystoiminta on jatkunut yhtäjaksoisesti vähintään neljä kuukautta ja yrittäjän arvioitu työtulo eli työpanoksen taloudellinen arvo ylittää vakuuttamisvelvollisuuden alarajan, 7 656 euroa vuodessa (638 euroa kuukaudessa).

Vakuutus on otettava kuuden kuukauden kuluessa yritystoiminnan alkamisesta ja se lasketaan arvioidun työtulon perusteella. Esimerkiksi Lääkäriliiton suositus yleislääkärin työtuloksi on vähintään 3 150 euroa potilasvastaanottoon käytettyä viikkotyötuntia kohti.

Suosituksen mukaan 10 tuntia viikossa työskentelevän yleislääkärin työtulon pitäisi olla vähintään 31 500 euroa vuodessa; 20 tuntia viikossa työskentelevän vähintään 63 000 euroa vuodessa. 63 000 euron työtulo tarkoittaa pyöreästi 15 000 euron YEL-maksua.

Vakuuttamisvelvollisuus määräytyy kuitenkin todellisen vuosityötulon perusteella, ei edellä mainitun suosituksen perusteella. Terveystalon mukaan Nurmi työskentelee Kouvolan ja Lahden toimipisteissä neljänä päivänä viikossa, maanantaista torstaihin.

Nurmen, Lindénin ja Karpelan tapauksissa työpanoksen totuudenmukaisuudella on normaalia suurempi merkitys, koska eläkeyhtiölle ilmoitetut tiedot vaikuttavat YEL-työtulon kautta suoraan kolmikolle maksettavaan etuuteen eli sopeutumiseläkkeeseen.

Keva luottaa kunkin omaan ilmoitukseen

Sopeutumiseläkkeiden myöntämisestä, maksamisesta ja valvonnasta vastaava Keva käyttää entisten kansanedustajien tulovalvonnassa työeläkejärjestelmän ansiorekisteriä, johon työnantajat ja eläkeyhtiöt ilmoittavat kaikki tulot, joista maksetaan eläkemaksuja.

YEL-työtulon osalta Keva luottaa siihen, että sopeutumiseläkettä nostava ex-kansanedustaja on ilmoittanut työpanoksensa arvon totuudenmukaisesti eläkeyhtiölle.

- Yrittäjä määrittää YEL-työtulonsa yhdessä vakuutusta hoitavan eläkeyhtiön kanssa. Keva huomioi YEL-työtulon sellaisena kuin se on ansiorekisteriin ilmoitettu, erityisasiantuntija Katriina Valve sanoo Iltalehdelle.

Valveen mukaan YEL-työtulo vähentää maksettavaa sopeutumiseläkettä samalla tavalla kuin muu ansiotulokin. Yksi tulorajan ylittävä euro leikkaa sopeutumiseläkettä eurolla. Sikäli onkin yllättävää, että lääkärinä työskentelevälle Nurmelle on maksettu eläkettä.

Keva ohjeistaa sopeutumiseläkkeen saajia ilmoittamaan sille välittömästi, jos eläkkeensaaja työllistyy ”toistaiseksi jatkuvaan kokoaikatyöhön”. Valveen mukaan kokopäivätyötä ei kuitenkaan ole määritelty sopeutumiseläkkeen osalta.

Sopeutumiseläkkeet maksetaan valtion budjetista. Niihin meni vuosina 2015-2016 yhteensä neljä miljoonaa euroa. Vuoden 2017 lopussa sopeutumiseläkettä ja -rahaa sai 33 entistä kansanedustajaa. Heistä suurin osa toimii tälläkin hetkellä yrittäjänä.

Kokoomuksen entinen kansanedustaja Tuija Nurmi on nostanut sopeutumiseläkettä yhtäjaksoisesti vuodesta 2011. Nurmi on toiminut samaan aikaan lääkärinä Terveystalossa. ANTTI VIEROLA

Tapaus Tuija Nurmi

Iltalehti uutisoi Tuija Nurmen tapauksesta 27. marraskuuta. Nurmi omistaa 40 prosenttia Oy Nurmi & Sonsista. Loput 60 prosenttia on Nurmen lääkärimiehen ja kahden aikuisen lapsen omistuksessa.

Terveystalon mukaan Nurmi laskuttaa lääkärinpalkkionsa yrityksensä kautta, mutta laskutuksen määrä ei ole tiedossa. Nurmi ja Terveystalo eivät suostuneet kertomaan Iltalehdelle, kuinka paljon Nurmi on laskuttanut Terveystaloa vuosina 2011-2017.

Se voi olla periaatteessa mitä tahansa.

Kaupparekisteriin toimitettujen tilinpäätöstietojen mukaan Oy Nurmi & Sons maksoi vuonna 2016 eläkemaksuja 15 182 euroa ja vuonna 2015 yhteensä 12 234 euroa. Tilinpäätöstiedoista ei käy ilmi, kenen eläkemaksuista on kyse - Nurmen vai hänen miehensä.

Nurmet eivät ole suostuneet avaamaan asiaa Iltalehdelle.

307 000 euroa muihin kuluihin

Kauppalehden analyytikko Ari Rajala sanoi Iltalehdelle joulukuussa, että " eläkemaksujen minimoiminen on Oy Nurmi & Sonsin kokonaistalouden kannalta järkevää " .

- Heidän osaltaan on kaikkein paras ratkaisu maksaa mahdollisimman vähän, jolloin tulosta ei rasita ylimääräiset eläkekulut. Osingonjakokelpoiset varat kasvavat ja kevyesti verotettavan osingon määrä kasvaa. Minimikulut, maksimihyöty, Rajala kiteytti kuvion.

Vuonna 2015 Tuija Nurmi ansaitsi yhteensä lähes 100 000 euroa. Tästä ansiotulojen (sopeutumiseläkkeen) osuus oli 45 000 euroa ja pääomatulojen osuus 54 000 euroa. Toisin kuin ansiotulot, pääomatulot (osinko) eivät vaikuta sopeutumiseläkkeeseen.

Tilinpäätöstietojen mukaan Oy Nurmi & Sonsin palkkakulut vuosilta 2011-2016 ovat nolla euroa. Eläkemaksuihin on mennyt 44 000 euroa. Liikevaihtoa on kertynyt 1,2 miljoonaa euroa ja voittoa 683 000 euroa. Osinkoa yhtiö on jakanut 130 000 euroa.

Oy Nurmi & Sonsin liiketoiminnan muut kulut ovat huomattavan suuret. Vuosina 2011-2016 sekalaisiin kuluihin on mennyt peräti 307 000 euroa. Yhtiössä työskentelee kaksi henkilöä - Nurmi ja hänen miehensä.

Tanja Karpela on entinen missi, kansanedustaja ja ministeri. Nykyään Karpela kouluttaa koiria veronmaksajien piikkiin. KARI PEKONEN/IL

Karpelan ja hänen miehensä Janne Erjolan KaEr Oy on tehnyt vuosina 2010-2016 liikevaihtoa 252 000 euroa ja voittoa 4 000 euroa. Yhtiön palkkakulut ovat yhteensä 104 000 euroa ja muut kulut 87 000 euroa. Eläkemaksuihin on mennyt 13 000 euroa.

Lindén ei ole nostanut Pearlcon Oy:stään palkkaa tai maksanut eläkemaksuja. Yhtiön vuosina 2010-2016 kerryttämästä 118 000 euron liikevaihdosta suurin osa on mennyt liiketoiminnan muihin kuluihin. Luvuista puuttuu vuoden 2012 tilinpäätöksen tiedot.